Plesetskin rautatieasema.
Väkeä rautatieasemalla.
Katunäkymä Plesetskistä.
**Plesetsk** (ven. Плесе́цк) on kaupunkimainen taajama, kaupunkikunta ja Plesetskin piirin hallinnollinen keskus Arkangelin alueella Venäjällä. Se sijaitsee Konošan ja Obozerskin välisen rautatien varrella 290 kilometriä Arkangelista etelään. Taajamassa on 11 000 ja kunnassa 11 900 asukasta (vuonna 2012). Taajaman lähellä Mirnyin suljetussa kaupungissa toimii Plesetskin avaruuskeskus.

Maantiede, ilmasto ja asutus
----------------------------

Plesetskin kunnan pinta-ala on 596,32 neliökilometriä. Se rajoittuu lännessä Plesetskin piirin Oksovskin, pohjoisessa Savinskin ja idässä Puksoozeron kuntiin, etelässä Arkangelin alueen Njandoman piiriin ja koillisessa Mirnyin kaupunkipiirikuntaan. Pinta-alasta 95,1 % on metsää, 2,1 % asuinaluetta ja 2,0 % maatalousmaata.

Kunnan alue on kumpuilevaa tasankoa. Suurempia jokia tai järviä ei ole. Seudulla on paljon karsti-ilmiöitä ja soita. Hyötykaivannaisiin kuluvat savi, hiekka ja sora.

Seudun ilmasto on leudon mannermainen. Talvi on melko kylmä, pilvinen ja tuulinen, kesä kohtalaisen lämmin ja sateinen. Tammikuun keskilämpötila on –12,5 ja heinäkuun +17,4 astetta.

Plesetskin lisäksi kuntaan kuuluu Puksan taajama, jossa on reilut 800 asukasta.

**Taajaman asukasluvun kehitys**

| 1959 | 1970 | 1979 | 1989 | 2002 | 2010 |
| --- | --- | --- | --- | --- | --- |
| 13 316 | 13 330 | 13 267 | 14 027 | 11 300 | 11 037 |

Historia
--------

Arkangelin kuvernementin Onegan kihlakunnan Navolokin volostiin kuulunut paikkakunta mainitaan ensimmäisen kerran vuonna 1894. Se on saanut nimensä entisestä Plesetskajan kylästä sekä lähellä sijaitsevasta Plestsyn järvestä. Vuonna 1897 Vologdan ja Arkangelin väliselle rautatielle rakennettiin Plesetskajan asema. Vuonna 1926 asemasta tuli volostin ja vuonna 1929 Pohjoisen aluepiirin Arkangelin piirikuntaan kuuluneen piirin keskus. Asemakylä sai kaupunkimaisen taajaman statuksen ja nimen Plesetsk vuonna 1932.

Liikenne, talous ja palvelut
----------------------------

Kunnan läpi kulkee etelästä Arkangeliin johtava rautatie, jolla on Plesetskajan ja Puksan asemat. Plesetskin kautta kulkee myös Arkangelin ja Kargopolin välinen asfaltoitu maantie. Taajamasta on linja-autoyhteydet piirin tärkeimpiin asutuskeskuksiin ja Arkangeliin. Plesetskin lentotukikohta (Plesetskin lentoasema) sijaitsee noin 11 kilometriä Mirnyistä itäkaakkoon.

Seudun pääelinkeinot ovat metsäteollisuus ja liikenne. Kunnassa toimii useita puunhankintaa ja -jalostusta harjoittavia yrityksiä, kaksi metallipajaa, leipomo, kaasu- ja öljyalan laitoksia, tielaitos ja kaksi maatalousyritystä.

Keskustaajaman palveluihin kuuluvat keskikoulu, ammattikoulu, kulttuuritalo, kirjasto ja piirisairaala poliklinikkoineen. Julkisia palveluja on myös Puksassa.

Lähteet
-------

* Generalnyi plan munitsipalnogo obrazovanija "Plesetskoje" Plesetskogo munitsipalnogo raiona Arhangelskoi oblasti: Materialy po obosnovaniju  2013. Sankt-Peterburg:  Institut urbanistiki.  Arkistoitu 2.2.2016. Viitattu 29.7.2015. (venäjäksi)

### Viitteet

1. 1 2  Generalnyi plan, s. 10.
2. 1 2  Munitsipalnoje obrazovanije "Plesetskoje": Istorija *плесецкое.рф*. Viitattu 29.7.2015. (venäjäksi)[vanhentunut linkki]
3. ↑  Generalnyi plan, s. 20.
4. ↑  Generalnyi plan, s. 13–20.
5. ↑  Generalnyi plan, 12–13.
6. ↑  Generalnyi plan, s. 38.
7. ↑  Demoskop Weekly: Vsesojuznaja perepis naselenija 1959 g. *demoscope.ru*. Viitattu 29.7.2015. (venäjäksi)
8. ↑  Demoskop Weekly: Vsesojuznaja perepis naselenija 1970 g. *demoscope.ru*. Viitattu 29.7.2015. (venäjäksi)
9. ↑  Demoskop Weekly: Vsesojuznaja perepis naselenija 1979 g. *demoscope.ru*. Viitattu 29.7.2015. (venäjäksi)
10. ↑  Demoskop Weekly: Vsesojuznaja perepis naselenija 1989 g. *demoscope.ru*. Viitattu 29.7.2015. (venäjäksi)
11. ↑  Demoskop Weekly: Vserossijskaja perepis naselenija 2002 g. *demoscope.ru*. Viitattu 29.7.2015. (venäjäksi)
12. ↑  Tšislennost naselenija Rossii, federalnyh okrugov, subjektov Rossijskoi Federatsii, gorodskih okrugov, munitsipalnyh raionov, gorodskih i selskih poseleni *gks.ru*.  Arkistoitu 5.6.2013. Viitattu 29.7.2015. (venäjäksi)
13. ↑  Generalnyi plan, s. 57–61.
14. ↑  Generalnyi plan, s. 40–41.
15. ↑  Generalnyi plan, s. 48–50.

Aiheesta muualla
----------------

* Plesetskin kunnan sivusto (Arkistoitu – Internet Archive) (venäjäksi)
* Plesetskin kunta piirin sivustolla (Arkistoitu – Internet Archive) (venäjäksi)

* Kuvia tai muita tiedostoja aiheesta **Plesetsk** Wikimedia Commonsissa